text: Reus B Cambrils: Un somni cada cop més real - FutbolCatalunya
  Publicat per: Carola Ugrinovic 7 d'abril de 2017
  El filial del Reus és un dels tapats al grup 2 de Primera Catalana // FOTO: @reusbcambrils
  Amb un equip pràcticament nou i una categoria desconeguda per a molts dels seus integrants, en Lluís Albesa ha convertit a un grup de joves en el conjunt revelació i de moda del grup 2 de Primera Catalana. No obstant això, les coses no sempre van ser així, com recorda el mateix Albesa: "L'inici no va ser fàcil, vam haver d'esperar 7 jornades per guanyar el nostre primer partit". Un començament complicat i gens encoratjador pel Reus B Cambrils. Tanmateix una vegada l'equip li va prendre el pols a la categoria, "va progressar i els resultats van començar a arribar".
  Aquest panorama inicial, poc feia presagiar la situació tan privilegiada en la qual es trobaria l'entitat roig-i-negra 7 mesos després del tret de sortida.
  El contundent triomf del passat cap de setmana a La Devesa, camp on ningú havia guanyat fins llavors, ha estat la mostra d'una excel·lent i, alhora sorprenent temporada, fins i tot pel mateix míster. "Confiava en què estaríem a la zona alta de la taula però ni tan amunt ni lluitant per l'ascens", assenyala Albesa.
  Tot i aquests grans resultats, "l'objectiu segueix sent la formació dels jugadors i la consolidació de la categoria", conclou l'entrenador del filial, qui es mostra satisfet i molt orgullós amb el treball "d'un equip recentment ascendit com el nostre".
  Albesa és el tècnic d'un Reus B que apunta alt // FOTO: cfreusdeportiu.com
  Cinquens a la classificació, a 5 punts del líder Santboià, amb un partit menys que els seus rivals més directes i "sense cap mena de pressió, tan sols la de guanyar cada encontre" els cambrilencs poden seguir somiant a l'espera d'alguna ensopegada dels de dalt que els permeti dependre de sí mateixos en aquesta recta final.
  Un tram final de campionat protagonitzat per la igualtat regnant en el grup i on les tres pròximes jornades "no seran decisives, encara que si determinaran qui estarà a la lluita per pujar i qui no", vaticina un Albesa convençut que la lliga es decidirà "en els últims dos o tres partits".
  Tres dates a apuntar, 9, 23 i 30 d'abril on els tres primers es veuran les cares. Tres duels directes entre Santboià, San Cristóbal i Balaguer que suposen un "avantatge" per a un Reus B amb un calendari, a priori més assequible però no senzill com apunta en Lluís: "Ens enfrontem a equips de la part baixa de la taula (Rubí, Suuburense, Alpicat), els quals s'estan jugant molt i de segur que es deixaran la pell al camp".
  Ens esperen set jornades d'autèntic infart amb un Reus B Cambrils instal·lat a un lloc de privilegi des d'on poder observar, pacientment, el pas dels esdeveniments, com el depredador que espera la seva presa.
  Esperonats per la seva afició, encara que "lluny d'eufòries i amb els peus a terra", els homes de Lluís Albesa volen seguir fent història i, per què no, aconseguir el seu segon ascens consecutiu.